Dit is tradisie in hul familie dat elke dogtertjie wat gebore word ’n Barbie-vrugtekoek op haar doopdag kry, vertel Daline Nell (48) van Oranjeville in die Vrystaat, waar sy vir die Suid-Afrikaanse Polisiediens werk.
Al drie koeke is die afgelope 48 jaar vir doopplegtighede gebak: vir ’n ouma, haar dogter en kleindogter.
Toe sy in 1991 haar eersteling verwag, het sy besluit om haar dogter op dieselfde manier in die wêreld te verwelkom. Boonop het dieselfde bakkery aan die Oos-Rand die koek vir Nadine se doopdag gebak as wat destyds haar ma s’n gebak het.
Teen die tyd dat Euveldi vier jaar later haar opwagting gemaak het, het daardie bakkery al gesluit en het ’n privaat bakster die koek gebak. Maar daardie koek het nie behoue gebly om sy staan hier in die vertoonkas te kry nie.
Drie dae voor haar doop het die koek op ’n tafel in die sitkamer gestaan. Hul worshond het in die huis ingeglip, en toe hy die koek sien, kon hy die versoeking nie weerstaan nie.
“Want ’n vrugtekoek wat reg gebak word, word amper nooit oud nie,” verduidelik sy. “Maar so ’n langlewevrugtekoek is ’n spesialisgebied; dit is nie enigiemand wat dit kan doen nie. Die geheim lê in die regte brandewyn-en-vrugte-kombinasie, en baie geduld.”
Dit verg ook baie tyd en aandag, want sowat twee maande lank moet daar elke dag ’n bietjie brandewyn oor die koek gegiet word.
Goedkoop is dit nie. Die koeke wat sy vir Gabrielle se doopdag laat bak het, het sowat R1 000 elk gekos, verklap Daline.